Vicki Momberg meld haar by polisie aan(Foto: Twitter) Vicki Momberg, die vrou wat ná ŉ rassistiese tirade in 2016 skuldig bevind is op vier aanklagte van crimen injuria, is oënskynlik op pad tronk toe. Nadat haar aansoek om verlof tot appèl teen haar skuldigbevinding en vonnis van drie jaar tronkstraf – waarvan ŉ jaar opgeskort is – in Junie vanjaar van die hand gewys is, het Momberg 30 dae gehad om na die appèlhof te appelleer. Sou sy versuim om dít te doen, moet sy haar aan die klerk van die hof gaan oorgee om haar vonnis te begin uitdien. Brig. Matahapelo Peters, Gautengse polisiewoordvoerder, het Woensdag bevestig dat Momberg haar Woensdag aan die Douglasdale-polisie in Johannesburg oorgegee het. Dít het gevolg op ŉ kort konsultasie tussen die polisie en haar regsverteenwoordigers. “Die polisie het me. Momberg se saak verwerk en sy sal nou aan die vervolgingsowerhede by die Randburg-landdroshof oorhandig word,” het Peters gesê. Volgens Peters is ŉ lasbrief vir Momberg se inhegtenisneming reeds in Augustus uitgereik. Yusuf Abramjee, ŉ teenmisdaadaktivis, het op Twitter gesê Momberg gaan nou glo die geldigheid van die lasbrief betwis. (Twitter)